[{"text_idx": "#000002", "text": "Itala kafotrinkaj\u0302o famig\u0302inta en la tuta mondo Antau\u0306 45 jaroj mi, tiam 31-jara, translog\u0302ig\u0302is el Torino, c\u0302efurbo de la regiono Piemonto en nordokcidenta Italujo, al Beer-S\u0302eva, la c\u0302efurbo de la suda dezerto de Israelo."}, {"text_idx": "#000003", "text": "Vere temis pri kultura s\u0302oko por la tuta familio.\nKvankam povus s\u0302ajni triviala kaj tute ne grava afero, mi vere suferis de la manko de la itala espresso-kafo, al kiu mi kutimig\u0302is ekde mia infaneco.\nKafo en mezorienta lando estis kompreneble ege kutima trinkaj\u0302o: krom la dominanta c\u0302ieestanta solvebla kafo, estis turka kafo, amerika kafo, filtrila kafo kaj tiel plu.\nSed bedau\u0306rinde, por mi, ili c\u0302iuj estis kaj restas neelteneblaj nigraj buljonakvoj."}, {"text_idx": "#000004", "text": "Familie ni elturnig\u0302is per uzado de itala kafopulvo kaj de la tradicia itala espreskruc\u0302o (itale \u201cmacchinetta au\u0306 moka\u201d).\nPoste bons\u0302ance, sufic\u0302e frue kaj rapide disvastig\u0302is ankau\u0306 en nia lando la mas\u0302inoj por fari \u201cespresso-kafon\u201d ne nur en kafejoj sed ankau\u0306 hejme: tiel revenis la felic\u0302o en kafotrinkado."}, {"text_idx": "#000005", "text": "Espresso-kafo au\u0306 simple \u201cEspresso\u201d, kiel estas nuntempe konata en la tuta mondo, naskig\u0302is en Torino en 1884, kiam Ang\u0302elo Moriondo, inventis la mas\u0302inon por g\u0302ia produktado.\nLa modernaj mas\u0302inoj estas perfektigo de tiu invento.\nEl la fizika vidpunkto, \u201cespresso\u201d estas trinkaj\u0302o rezultanta el superprema perkolado de varma akvo je temperaturo de 90-92 \u00b0C , dum c\u0302irkau\u0306 25 sekundoj, tra plata pastelo de 6/7 gramoj da kafo, rostita, fajne muelita kaj premita."}, {"text_idx": "#000006", "text": "Ankau\u0306 la eta kafotaso gravas: tradicie g\u0302i estas el tre dika porcelano kaj konusforma.\nEkzistas ankau\u0306 kelkaj tradiciaj variantoj de \u201cespresso\u201d kaj la plej konataj, surprize ec\u0302 en foraj anguloj de la mondo, estas: mallonga au\u0306 koncentrita (itale \u201ccorto\u201d au\u0306 \u201cristretto\u201d), longa (itale \u201clungo\u201d), makula (itale \u201cmacchiato\u201d ) kaj korektita (itale \u201ccorretto\u201d)."}, {"text_idx": "#000007", "text": "Se ekzistus Nobel-premio por inventistoj, multaj aljug\u0302os g\u0302in g\u0302uste al la inventisto de la mas\u0302ino por \u201cEspresso\u201d.\nSendube temas pri genia trinkaj\u0302o, kiu s\u0302ang\u0302is la guston de la okcidenta mondo sen tamen difekti g\u0302in, kiel faris fifama, monstre reklamita, usona trinkaj\u0302ac\u0302o."}, {"text_idx": "#000008", "text": "Matenon post mateno vekig\u0302as parto de la mondo je la sonoj de kafmas\u0302inoj, blovantaj per varmega, sed strikte ne bolanta, akvo sub vaporpremo (g\u0302is 15 baroj) por krei nigran, fortan kaj surface s\u0302au\u0306man trinkaj\u0302on: la italan \u201cEspresso\u201d."}, {"text_idx": "#000009", "text": "Kvankam la klasika mallonga \u201cespresso\u201d konsistas el nuraj 30 mililitroj (t.e du kuleroj) da likvo, g\u0302i tre efikas: g\u0302i vigligas la sensojn kaj g\u0302ia gusto estas tiom koncentrita kaj ric\u0302a, ke nur post jaroj oni kapablas frandi c\u0302iujn malsimilajn nuancojn de g\u0302ia gusto.\nC\u0302iu tia nuanco varias el amara al delikate dolc\u0302a kun acidetaj indicoj."}, {"text_idx": "#000011", "text": "Kompreneble tia paradiza revo estas tre ofte seniluziigita, c\u0302ar, krom en Italujo, preskau\u0306 en c\u0302iu kafejo oni provizas al kliento ne bonan \u201cespresso\u201dn sed abominindan nigran buljonakvon."}, {"text_idx": "#000012", "text": "Se vi deziras iomete gustumi la etoson de kafejo en moderna Torino, vi povas lau\u0306plac\u0302e spekti la suban esperantan filmeton \u201cTORINO \u2013 pasia urbo\u201d:"}]